ИЗВЕШТАЈ О СПРОВЕДЕНОЈ ЈАВНОЈ РАСПРАВИ О НАЦРТУ ЗАКОНА О ИЗМЕНАМА ЗАКОНА O ПОПИСУ СТАНОВНИШТВА, ДОМАЋИНСТАВА И СТАНОВА 2021. ГОДИНЕ

На основу члана 41. став 3. Пословника Владе („Службени гласник РС“, број 61/06 – пречишћен текст, 69/08, 88/09, 33/10, 69/10, 20/11, 37/11, 30/13 и 76/14 и 8/19 – др. пропис), на предлог Републичког завода за статистику, Одбор за правни систем и државне органе Владе Републике Србије донео је Закључак 05 број: 011-117/2021, од 13. јануара 2021. године, којим се одређује спровођење јавне расправе о Нацрту закона о изменама Закона о попису становништва, домаћинстава и станова 2021. године.

Наведеним Закључком утврђен је и Програм јавне расправе о Нацрту закона о изменама Закона о попису становништва, домаћинстава и станова 2021. године (у даљем тексту: Програм) и одређено трајање јавне расправе, од 13. јануара до 2. фебруара 2021. године. На основу тачке 6. наведеног Програма, предвиђено је да ће по окончању поступка јавне расправе, Републички завод за статистику анализирати све примедбе, предлоге и сугестије учесника у јавној расправи и сачинити Извештај о спроведеној јавној расправи (у даљем тексту: Извештај) који ће објавити на својој интернет страници и порталу е-управе најкасније у року од 15 дана од дана окончања јавне расправе. У вези са наведеним, Републички завод за статистику подноси поменути Извештај у предвиђеном року.

I ОПШТИ ПОДАЦИ

Јавна расправа о Нацрту закона о изменама Закона о попису становништва, домаћинстава и станова 2021. године реализована је у потпуности у складу са утврђеним Програмом, за представнике релевантних државних органа, невладине организације, стручну јавност и друге заинтересоване субјекте и појединце.

Текст Нацрта закона о изменама Закона о попису становништва, домаћинстава и станова 2021. године је постављен на веб-сајту Републичког завода за статистику [www.stat.gov.rs](http://www.stat.gov.rs) и на порталу е-управе и учесници јавне расправе су позвани да у назначеном року доставе своје примедбе, предлоге и сугестије на следећу имејл-адресу: [stat@stat.gov.rs](mailto:stat@stat.gov.rs). У предвиђеном року није пристигла ниједна примедба на текст Нацрта закона.

II ЗАКЉУЧАК

С обзиром на то да током периода трајања јавне расправе није било конкретних предлога и сугестија за унапређење одређених чланова Нацрта закона, Републички завод за статистику подноси Извештај о спроведеној јавној расправи о Нацрту закона о изменама Закона о попису становништва, домаћинстава и станова 2021. године на својој интернет страници и порталу е-управе, на увид заинтересованој јавности.